**Տ Ե Ղ Ե Կ Ա Ն Ք**

**ԲՆԱՊԱՀՊԱՆՈՒԹՅԱՆ ՆԱԽԱՐԱՐՈՒԹՅԱՆ ԲՆԱՊԱՀՊԱՆԱԿԱՆ ԾՐԱԳՐԵՐԻ ԻՐԱԿԱՆԱՑՄԱՆ ԳՐԱՍԵՆՅԱԿ ՊԵՏԱԿԱՆ ՀԻՄՆԱՐԿԻ ԿՈՂՄԻՑ 2018 Թ ԻՐԱԿԱՆԱՑՎԱԾ ԾՐԱԳՐԵՐԻ ՎԵՐԱԲԵՐՅԱԼ**

2018թ «ԲԾԻԳ» ՊՀ-ի կողմից իրականացվել են հետևյալ ծրագրերը՝

1. «Կանաչ կլիմայի» հիմնադրամի աջակցությամբ սկսվել և ընթացքի մեջ է «Պատրաստվածության աջակցություն» ծրագիրը: Ծրագրի նպատակն է ապահովել հասանելությունը Հիմնադրամի ֆինանսական (դրամաշնորհային, վարկային) միջոցներին, ամրապնդել ՀՀ բնապահպանության նախարարության՝ Ազգային Լիազոր Մարմնի կարողությունները, ստեղծել տեղեկատվական հարթակներ, մշակել և պոտենցիալ շահառուներին ներկայացնել կլիմայի փոփոխության մեղմման և հարմարվողականությանն առնչվող երկրի ծրագրեր և շահագրգիռ կազմակերպություններին աջակցել Հիմնադրամին հավատարմագրվելու գործընթացին: **Ծրագրի արժեքը՝ 300.000 ԱՄՆ դոլար:**

2. ՄԱԿ-ի Շրջակա Միջավայրի Ծրագրի /UNEP/ աջակցությամբ մշակվել և Կոնվենցիայի քարտուղարություն է ներկայացվել Կենսաբանական բազմազանության մասին կոնվենցիայի 6-րդ ազգային զեկույցն ու գործողությունների պլանը: **Ծրագրի արժեքը՝ 100.000 ԱՄՆ դոլար**:

3. ՄԱԿ-ի Շրջակա Միջավայրի Ծրագրի /UNEP/ աջակցությամբ մշակվել և Կոնվենցիայի քարտուղարություն է ներկայացվել Անապատացման դեմ պայքարի կոնվենցիայի 7-րդ ազգային զեկույցը: **Ծրագրի արժեքը՝ 63.000 ԱՄՆ դոլար:**

4. Կովկասի բնության հիմնադրամի աջակցությամբ «Պահպանվող տարածքների համար հակահրդեհային տեխնիկայի ձեռքբերում» ծրագրի շրջանակներում կնքվել է գնման պայմանագիր, որով նախատեսված ձեռքբերումները կատարվելու են 2019թ մարտին: Պայմանագրի արժեքը՝ **59 մլն. 512 000 ՀՀ դրամ:**

5. Հայաստանում Մեծ Բրիտանիայի դեսպանատան աջակցությամբ իրականացվել է «Բնության հատուկ պահպանվող տարածքների կառավարման համակարգի բարելավում՝ միջազգային համագործակցության ամրապնդման և անձնակազմի կարողությունների հզորացման միջոցով» դրամաշնորհային ծրագիր: ՀՀ Բնության հատուկ պահպանվող տարածքներում կարողությունների ուսումնասիրությունների արդյունքների հիման վրա կազմակերպվել են անձնակազմի որակավորման բարձրացման դասընթացներ: Մշակվել և տպագրության են պատրաստվել «Հայաստանի Հանրապետության բնության հատուկ պահպանվող տարածքների բնական և մշակութային արժեքները» և «Բնության հատուկ պահպանվող տարածքների բնագավառը կարգավորող իրավական ակտերը» ժողովածուները: **Ծրագրի արժեքը՝** **11.228.000 ՀՀ դրամ:**

6. Ընթացքի մեջ է ՄԱԿ –ի «Անապատացման դեմ պայքարի» կոնվենցիայի քարտուղարության աջակցությամբ իրականացվող «Հայաստանի Արարատյան դաշտում հողերի չեզոք դեգրադացիայի գաղափարի իրականացում» ծրագիրը: Ծրագիրը նպատակաուղղված է գիտելիքի բարձրացման, կաթիլային ոռոգման համակարգի ներդրման, կենսահումուսի կիրառման, ճանապարհների եզերքով անտառաշերտի ստեղծման միջոցով կանխարգելել հողերի դեգրադացիան, նպաստել գյուղատնտեսական մշակաբույսերի բերքատվության բարձրացմանը և մեղմել սոցիալ-տնտեսական լարվածությունը: **Ծրագրի արժեքը՝ 99.780 ԱՄՆ դոլար:**

7. Մշակվել է «Արթիկ քաղաքի փակ քարհանքի թափոնների և ջրհեղեղների կառավարում» պիլոտային ծրագրի ամբողջական փաթեթը, որը հաստատվել է ՄԱԿ-ի Հարմարվողականության հիմնադրամի խորհրդի կողմից և 2018 թվականի դեկտեմբերին կնքվել է իրականացման պայմանագիր: Ծրագրի տևողությունը 3 տարի է: Ծրագրի շրջանակներում նախատեսվում է 40 հա. փակ քարհանքի տարածքի կլիմայի փոփոխության նկատմամբ հարմարվողականության բարձրացում՝ անտառտնկարկի ստեղծման և հանգստյան գոտու հիմնման միջոցով: Կբարելավվեն ավելի քան 500 հա. դեգրադացված արոտավայրեր, խոտհարքներ և վարելահողեր: Հեղեղաբեր ձորակներում կիրականացվեն ջրհեղեղների կանխարգելման միջոցառումներ՝ հիդրոինժեներական կառույցների ստեղծման միջոցով: **Ծրագրի արժեքը 1.435.100 ԱՄՆ դոլար:**

8. Հարմարվողականության հիմնադրամի խորհուրդը 2018թ. դեկտեմբերի 21-ին հաստատել է ԲԾԻԳ ՊՀ-ի կողմից ներկայացված տեխնիկական օժանդակության դրամաշնորհային հայտը, որը նպատակ ունի զարգացնել ԲԾԻԳ ՊՀ-ի կարողությունները՝ ծրագրերի բնապահպանական, սոցիալական և գենդերային ռիսկերի գնահատման ու կառավարման գործում, ինչպես նաև իր ընթացակարգերը Հարմարվողականության հիմնադրամի մոտեցումներին առավել համահունչ դարձնելուն: Ծրագրի իրականացման արդյունքում ԲԾԻԳ ՊՀ-ի անձնակազմը ձեռք կբերի անհրաժեշտ գիտելիքներ ու հմտություններ, ինչը հնարավորություն կտա ծրագրերի մշակման և իրականացման փուլերում պատշաճ կերպով անդրադառնալ բնապահպանական, սոցիալական և գենդերային ռիսկերի կառավարմանը, նպաստելով ինչպես Հարմարվողականության հիմնադրամին, այնպես էլ միջազգային այլ գործընկերներին ներկայացվող ծրագրերի հաստատմանը: **Ծրագրի արժեքը՝ 19.500 ԱՄՆ դոլար:**

9. Մշակվել և ՄԱԿ-ի Հարմարվողականության Հիմնադրամ է ներկայացվել «Հայաստանի բնության հատուկ պահպանվող տարածքներին հարակից համայնքների և էկոհամակարգերի հարմարվողականության ներուժի բարձրացում» ծրագիրը, որը կքննարկվի Հարմարվողականության հիմնադրամի 2019 թվականի մարտի 12-15-ը կայանալիք խորհրդի նիստին: Նախատեսվում է ԲՀՊՏ-ներին հարակից ՀՀ Տավուշի, Արարատի մարզերի Դիլիջան, Ուրցաձոր խոշորացված և Լոռու մարզի Ֆիոլետովո ու Մարգահովիտ համայնքներում իրականացնել սոցիալ-տնտեսական, բնապահպանական, գյուղատնտեսական, ոռոգման ջրի խնայողության, բնակչության եկամուտների և գիտելիքների բարձրացման համալիր միջոցառումներ, որը հնարավորություն կտա մեղմացնել մարդածին ճնշումը ինչպես ԲՀՊՏ-ների, այնպես էլ հարակից համայնքների էկոհամակարգերի վրա: **Ծրագրի արժեքը՝ 2.506.000 ԱՄՆ դոլար:**

10. Մշակվել և ՄԱԿ-ի Հարմարվողականության Հիմնադրամ է ներկայացվել «Ապագա առաջնորդների ներգրավում, երիտասարդների համար հարմարվողականության հիմնախնդիրների և լավագույն փորձի վերաբերյալ թվային կրթական մոդուլի ստեղծում» դրամաշնորհային ծրագիրը, որը կքննարկվի Հարմարվողականության հիմնադրամի 2019 թվականի մարտի 12-15-ը կայանալիք խորհրդի նիստին: Ծրագրի հաստաման արդյունքում Հայաստանը կհայտնվի բնապահպանական ոլորտում ինովացիոն ծրագրեր իրականացնող երկրների ցանկում: **Ծրագրի արժեքը՝ 231.250 ԱՄՆ դոլար:**

11. Կանաչ կլիմայի հիմնադրամին հավատարմագրման 1-ին և 2- րդ փուլերն ավարտվել են, իսկ Հիմնադրամի կողմից ներկայացված մեկնաբանությունները՝ լրամշակվել: Կանաչ կլիմայի հիմնադրամի Քարտուղարությունն այն ուղարկել է հավատարմագրման անկախ խորհրդի քննարկմանը, որը դրական եզրակացությամբ ներկայացվել է Հիմնադրամի կառավարման խորհրդի 2019թ. փետրվարին կայանալիք նիստի քննարկմանը: Հավատարմագրման արդյունքում ԲԾԻԳ ՊՀ-ն կդառնա Արևելյան Եվրոպայի, Կենտրոնական Ասիայի և ԱՊՀ երկրների առաջին ազգային հավատարմագրված կազմակերպությունը, որը հնարավորություն կտա իրականացնել կլիմայի փոփոխության մեղմման և հարմարվողականությանն ուղղված **10-50 մլն ԱՄՆ դոլարի** դրամաշնորհային ծրագրեր: